<classify> WIZARA ya Elimu, Sayansi na Teknolojia imekabidhi eneo lenye mita mraba zaidi ya 73,000 lililopo Iyumbu jijini Dodoma kwa Jeshi la Kujenga Taifa SUMA JKT, kwa ajili ya kuanza mradi wa ujenzi wa shule ya sekondari ya mfano. Akizungumza wakati wa makabidhiano hayo, yaliyofanyika jijini Dodoma, Kaimu Katibu Mkuu wa wizara hiyo Dk Ave Maria Semakafu pichani alisema mradi huo, utatekelezwa kwa kutumia Force Account na Wizara ya Elimu itaunda kamati itakayosimamia masuala yote yatakayohusu manunuzi.Kwa umuhimu wa mradi huu, wizara imejipanga kuhakikisha shughuli zote za manunuzi zinafanyika kwa wakati na vifaa vinavyonunuliwa vinakuwa na ubora ili kuwawezesha SUMA JKT kutekeleza mradi huu kwa ubora, alisema Kaimu Katibu Mkuu.Dk Semakafu alisema wizara itasimamia manunuzi, Chuo Kikuu cha Ardhi ARU kimepewa jukumu la kusimamia mradi huo na ujenzi utafanywa na Jeshi la Kujenga Taifa SUMA JKT.Aliwataka wahusika wote kuhakikisha ujenzi huo unakamilika kwa wakati na ubora. Aidha, Dk Semakafu alikitaka Chuo Kikuu cha Ardhi kuhakikisha kinatoa mahitaji halisi yanayohitajika katika utekelezaji wa mradi huo, kwani imekuwa kawaida kwa wataalamu elekezi, kutoa idadi kubwa ya mahitaji, hivyo kusababisha baadhi ya vifaa kubaki, kuharibika na kupoteza fedha za umma bure.Makamu Mkuu wa Chuo Kikuu cha Ardhi, Profesa Evaristo Riwa alisema wamejipanga vyema, kutekeleza mradi huo kwa kutoa mahitaji halisi na kuhakikisha unakamilika kwa wakati na ubora unaotakiwa.Wakati huo huo Mwakilishi wa SUMA JKT, Kapteni Deogratias Kaboya alisema wapo tayari kuanza mradi huo na kuahidi kuukamilisha kwa wakati na ubora. Alisisitiza upatikanaji wa vifaa kwa wakati.Mradi huo unahusisha ujenzi wa maabara za fizikia, kemia, baiolojia, jiografia, kompyuta na lugha, majengo ya vyoo, majengo ya utawala, madarasa na mabweni ya wasichana na wavulana. Majengo mengine ni nyumba za walimu, maeneo ya kufulia, bwalo la chakula maeneo ya michezo. Mradi utakamilika ndani ya miezi sita.  <topic>: kitaifa 